潛珠篇
作者：宋之問
朝代：唐

paragraphs: 夜光四寸今所無，聞有入海求大珠。
大珠自愛潛不發，希世一見比明月。
靈物變化詎可尋？幾人皓首死閩越。
泥蟠沙臥海底沉，何知結愛美人心。
可憐曜乘十二乘，誰惜黃金七百金。
越鄉祈寶誠非易，涉險捐軀名與義。
天生至寶自無倫，如何真僞人莫分。
古來貴耳而賤目，恐君既見不及聞。
世有南山採薇子，從來道氣凌白雲。
今乃千里作一尉，無媒爲獻明聖君。
（同前七一頁）。